Dôvodová správa

	Vláda Slovenskej republiky (ďalej len vláda SR) zriadila dňa 10. februára 1999 post splnomocnenca vlády SR na riešenie problémov rómskej menšiny. Splnomocnenec vlády SR vykonáva svoju činnosť na základe vládou schváleného štatútu a jeho sekretariát je organizačne začlenený do štruktúry Úradu vlády SR. Za uplynulé obdobie vláda SR schválila dve revízie štatútu. Po výmene na poste splnomocnenca vlády SR, táto svojim uznesením číslo 886 zo dňa 19. septembra 2001 schválila nový štatút splnomocnenca vlády SR pre rómske komunity a tiež organizačnú štruktúru sekretariátu splnomocnenca.

	Nový štatút a organizačná štruktúra vychádzali z odporúčaní Hodnotenia činnosti sekretariátu splnomocnenca vlády SR na riešenie problémov rómskej národnostnej menšiny, ktoré vypracovalo Non – Profit Consulting, o.z. na základe zadania podpredsedu vlády SR pre ľudské práva, menšiny a regionálny rozvoj. Na základe uznesenia k prijatému štatútu bola zriadená medzirezortná komisia, splnomocnenec vlády SR mal v zmysle štatútu spolurozhodovať o použití finančných prostriedkov štátneho rozpočtu na riešenie záležitostí rómskych komunít, s cieľom zvýšiť koordináciu programov smerujúcich k zlepšovaniu postavenia rómskych komunít a rovnako koordináciu finančného krytia týchto programov, aby sa tak zabezpečila vyššia efektívnosť a spoločenská návratnosť vynaložených finančných prostriedkov.

	Nová organizačná štruktúra mala vytvoriť predpoklady na systematickú a komplexnú koordináciu programov a procesov vo všetkých smeroch zlepšovania postavenia rómskych komunít nielen na úrovni štátnych a samosprávnych orgánov, ale aj priamo v teréne. Vytvorenie a odborné obsadenie detašovaného pracoviska v Prešove malo zabezpečiť podporu splnomocnencovi vlády SR v rámci východoslovenského regiónu, najmä v oblasti získavania informácií z terénu a reflektovania efektívnosti jednotlivých opatrení, ktoré sa týkajú rómskych komunít. Štruktúra detašovaného pracoviska je súčasťou organizačnej štruktúry sekretariátu splnomocnenca vlády SR pre rómske komunity (ďalej len Sekretariát).

	Na základe praktických poznatkov a skúseností získaných za obdobie jedného roka, počas ktorého bol štatút splnomocnenca v platnosti, sa ako nevyhnutné ukázalo pristúpiť k revidovaniu platného štatútu a vypracovaniu jeho nového znenia. Nový štatút vláda SR schválila uznesením číslo 1069 zo dňa 18. septembra 2002. V štatúte boli zohľadnené vtedy aktuálne legislatívne zmeny (napr. zákon o štátnej službe), štatút definoval presnejšie podmienky, v ktorých rámci splnomocnenec realizuje svoje oprávnenia.

	V pravidelných správach Európskej komisie o pripravenosti Slovenskej republiky na vstup do Európske únie za ostatné štyri roky, v časti venovanej plneniu politických kritérií, Európska komisia upozorňuje na pretrvávanie problematickej situácie rómskej menšiny na Slovensku. Správy poukazujú na rozpor medzi „dobrými úmyslami“, t.j. prijatými opatreniami a ich realizáciou v praxi, ktorá výrazne zaostáva. V roku 2001 komisia navrhla rozšírenie manažérskych kapacít sekretariátu, ako aj posilnenie jeho rozpočtu.

	Po parlamentných voľbách v septembri 2002 sa začala na úrovni koaličných politických strán diskusia o inštitucionálnom krytí riešenia záležitostí rómskych komunít. Výsledkom tejto diskusie je transformácia súčasného Sekretariátu na navrhovaný Úrad. Tento proces je realizáciou odporúčania komisie a to ako v oblasti posilnenia manažérskych kapacít, tak aj posilnenia finančného krytia. Zriadením Úradu by malo dôjsť k postupnému vybudovaniu profesionálne zdatného stáleho pracoviska, ktoré by v rámci vnútornej organizačnej štruktúry transparentnejšie implementovalo a zabezpečovalo efektívnu realizáciu programov v spolupráci s regionálnymi a miestnymi samosprávami (napr. Komplexný rozvojový program rómskych osád, Program terénnych sociálnych pracovníkov) a navyše mohlo získavať finančné zdroje na takéto programy mimo prostriedkov štátneho rozpočtu. Vnútorná diferenciácia pracoviska vytvára podstatne širší priestor na profesionalizáciu pracovníkov podľa jednotlivých oblastí. Zriadenie regionálnych kancelárií približuje výkon činnosti splnomocnenca k regiónom, pripravuje pôdu na zber potrebných informácií a monitorovanie situácie v najohrozenejších lokalitách, pripravuje pôdu pre operatívnejšiu výmenu informácií a navrhovanie takých opatrení, ktoré sú v súlade s potrebami bežného života a spoločenskej praxe.

	V Programovom vyhlásení vlády SR z novembra 2002 sa píše: „Vláda považuje riešenie rómskej problematiky za svoju prioritu a bude naďalej podporovať konkrétne rozvojové programy na zabezpečenie zlepšenia situácie a integrácie Rómov do spoločnosti, vrátane adekvátneho finančného zabezpečenia. Vláda pripraví pokračovanie stratégie riešenia situácie rómskej komunity a v záujme posilnenia efektívnosti realizácie jednotlivých zámerov dobuduje odborné a špecifické kapacity priamo v regiónoch, kde žijú občania rómskej národnosti vo väčšom počte. Vláda bude pokračovať v realizácii doterajších užitočných projektov v oblasti vzdelávania, kultúry, bývania, riešenia infraštruktúry, ako aj sociálnej oblasti, pritom bude dbať na aspekty harmonického spolunažívania občanov rómskej a nerómskej národnosti.“

	Okrem dobudovania administratívnych kapacít a vytvorenia prepojenia na regióny, je však potrebné zachovať súčasné postavenie splnomocnenca vlády SR vo vzťahu k  jednotlivým rezortom a ostatným orgánom štátnej správy. Súčasné personálne zabezpečenie Sekretariátu tvoria štyria hlavní radcovia, traja externí pracovníci, dvaja odborní referenti (jeden na detašovanom pracovisku) a jeden samostatný administratívny pracovník. Platná organizačná štruktúra predpokladá 14 pracovných pozícií, z ktorých veľká časť bola financovaná z prostriedkov grantu Svetovej banky na budovanie kapacít úradu splnomocnenkyne. Po jeho ukončení v decembri 2002 neboli tieto pracovné miesta kryté z prostriedkov štátneho rozpočtu.

	Existujúca organizačná štruktúra Sekretariátu pozostáva zo splnomocnenkyne vlády SR a 11 pracovných miest (7x štátna služba, 4x verejná služba), z toho 8 pracovných pozícií je vytvorených na Sekretariáte v Bratislave a 3 v regionálnej pobočke v Prešove.

	Nová organizačná štruktúra Úradu bude obsahovať 30 pracovných miest (8x štátna služba, 22x verejná služba). Z tohto počtu bude 15 zamestnancov pracovať v regionálnych kanceláriách Úradu. K súčasnému detašovanému pracovisku v Prešove, ktoré prejde pod kompetenciu novozriaďovaného Úradu, sa zriadia regionálne kancelárie v Košiciach, Spišskej Novej Vsi, Rimavskej Sobote a v Banskej Bystrici. V každej z regionálnych kancelárií sa predpokladá zamestnanie troch koordinátorov v internom pracovnoprávnom vzťahu.

	V súvislosti s čerpaním finančných prostriedkov z fondou Európskych spoločenstiev je potrebné personálne a odborne zabezpečiť kapacity na poskytovanie konzultácií vyšším územných celkom, obciam, poprípade ďalším konečným prijímateľom v oblasti, ktorá sa dotýka záležitostí rómskych komunít. Jednotlivé aktivity uvedené v opatreniach v  sektorových operačných programoch Národného rozvojového plánu je potrebné využiť na programy, ktoré by zásadným spôsobom ovplyvnili predovšetkým život rómskych komunít v osadách.